text: 宋穆公疾，召大司馬孔父而屬殤公焉，曰，先君舍與夷而立寡人，寡人弗敢忘，若以大夫之靈，得保首領以沒，先君若問與夷，其將何辭以對，請子奉之，以主社稷，寡人雖死，亦無悔焉，對曰，群臣願奉馮也，公曰，不可，先君以寡人為賢，使主社稷，若棄德不讓，是廢先君之舉也，豈曰能賢，光昭先君之令德，可不務乎，吾子其無廢先君之功，使公子馮出居於鄭，八月，庚辰，宋穆公卒，殤公即位，君子曰，宋宣公可謂知人矣，立穆公，其子饗之，命以義夫，商頌曰，殷受命咸宜，百祿是荷，其是之謂乎。